SL Uradni list Evropske unije L 169/77

UREDBA SVETA (EU) št. 558/2014

z dne 6. maja 2014

o ustanovitvi Skupnega podjetja Čisto nebo 2

(Besedilo velja za EGP)

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti člena 187 in prvega odstavka člena 188 Pogodbe,

ob upoštevanju predloga Evropske komisije,

ob upoštevanju mnenja Evropskega parlamenta,

ob upoštevanju mnenja Evropskega ekonomsko-socialnega odbora (1),

ob upoštevanju naslednjega:

(1) Javno-zasebna partnerstva v obliki skupnih tehnoloških pobud so bila prvotno določena v Sklepu št. 1982/2006/ES Evropskega parlamenta in Sveta (2).

(2) V Odločbi Sveta 2006/971/ES (3) so bila opredeljena posebna javno-zasebna partnerstva, ki jih je treba podpreti, vključno z javno-zasebnim partnerstvom na posebnem področju skupne tehnološke pobude Čisto nebo.

(3) V Sporočilu Komisije z dne 3. marca 2010 z naslovom „EVROPA 2020: Strategija za pametno, trajnostno in vključujočo rast“ (v nadaljnjem besedilu: strategija Evropa 2020), ki sta jo potrdila Evropski parlament in Svet, je poudarjeno, da je treba razviti ugodne pogoje za naložbe v znanje in inovacije, da bi dosegli pametno, trajnostno in vključujočo rast v Uniji.

(4) Uredba (EU) št. 1291/2013 Evropskega parlamenta in Sveta (4) je vzpostavila Obzorje 2020 – okvirni program za raziskave in inovacije (2014–2020) (v nadaljnjem besedilu: program Obzorje 2020). Cilj programa Obzorje 2020 je doseči večji učinek v zvezi z raziskavami in inovacijami z združevanjem sredstev programa Obzorje 2020 in sredstev zasebnega sektorja v okviru javno-zasebnih partnerstev na ključnih področjih, na katerih bi lahko raziskave in inovacije prispevale k obsežnejšim ciljem Unije na področju konkurenčnosti, privabile zasebne naložbe in pomagale pri spoprijemanju z družbenimi izzivi. Ta partnerstva bi morala temeljiti na dolgoročni zavezi, ki vključuje uravnotežen prispevek vseh partnerjev, nositi bi morala odgovornost za dosego svojih ciljev in biti usklajena s strateškimi cilji Unije na področju raziskav, razvoja in inovacij. Upravljanje in delovanje teh partnerstev bi moralo biti odprto, pregledno, učinkovito in uspešno, sodelovanje v njih pa bi morali omogočiti širokemu krogu deležnikov, dejavnih na posameznih področjih. V skladu z Uredbo (EU) št. 1291/2013 lahko Unija v teh partnerstvih sodeluje s finančnimi prispevki za skupna podjetja, ustanovljena na podlagi člena 187 Pogodbe o delovanju Evropske unije v skladu s Sklepom št. 1982/2006/ES.

(5) V skladu z Uredbo (EU) št. 1291/2013 in Sklepom Sveta 2013/743/EU (5) bi bilo treba skupnim podjetjem, ustanovljenim na podlagi Sklepa št. 1982/2006/ES, zagotoviti dodatno podporo pod pogoji iz Sklepa 2013/743/EU.

(6) Skupno podjetje Čisto nebo, ustanovljeno z Uredbo Sveta (ES) št. 71/2008 (6), izpolnjuje zastavljene cilje spodbujanja novih raziskav v okviru javno-zasebnega partnerstva, ki omogoča dolgoročno sodelovanje med evropskimi deležniki na področju aeronavtike. Mala in srednja podjetja (MSP) so zelo obsežno sodelovala v programu Čisto nebo, pri čemer jim je bilo dodeljenih približno 40 % proračuna za razpise za zbiranje predlogov. Vmesna ocena Skupnega podjetja Čisto nebo je pokazala, da slednje uspešno spodbuja razvoj v smeri okoljskih ciljev. Poleg tega je k obsežnemu in razvejanemu sodelovanju uspešno privabilo vse ključne industrije v Uniji in številna MSP. Spodbudilo je nova sodelovanja in udeležbo novih organizacij. Raziskovalno področje Skupnega podjetja Čisto nebo bi bilo torej treba še naprej podpirati, da bi se dosegli cilji, kot so določeni v tej uredbi.

(7) Pri nadaljnji podpori za raziskovalni program Čisto nebo bi bilo treba upoštevati tudi izkušnje, pridobljene pri delovanju Skupnega podjetja Čisto nebo, vključno z rezultati njegove vmesne ocene in priporočili deležnikov,. izvajati pa bi ga bilo treba z uporabo strukture in pravil, ki so primernejši za njegovemu namenu, da se poveča učinkovitost in zagotovi poenostavitev. Zato bi moralo Skupno podjetje Čisto nebo 2 v skladu s členom 209 Uredbe (EU, Euratom) št. 966/2012 Evropskega parlamenta in Sveta (7).

(8) Zasebni člani Skupnega podjetja Čisto nebo so soglašali, da se raziskovalne dejavnosti na področju Skupnega podjetja Čisto nebo izvajajo v okviru strukture, ki je bolje prilagojena javno-zasebnemu partnerstvu. Primerno je, da zasebni člani Skupnega podjetja Čisto nebo 2 s potrditvenim dopisom sprejmejo Statut, priložen k tej uredbi.

(9) Skupno podjetje Čisto nebo 2 bi moralo za dosego svojih ciljev zagotavljati finančno podporo udeležencem in članom, zlasti z dodeljevanjem nepovratnih sredstev na podlagi javnih in konkurenčnih razpisov za zbiranje predlogov.

(10) Skupno podjetje Čisto nebo 2 bi moralo delovati na odprt in pregleden način s pravočasnim zagotavljanjem vseh zadevnih informacij svojim ustreznim organom in s promocijo svojih dejavnosti, vključno z dejavnostmi obveščanja in razširjanja informacij v širši javnosti. Poslovnik organov Skupnega podjetja Čisto nebo 2 bi bilo treba objaviti.

(11) Prispevki zasebnih članov ne bi smeli biti omejeni samo na upravne stroške Skupnega podjetja Čisto nebo 2 in sofinanciranje, potrebno za izvajanje raziskovalnih in inovativnih ukrepov, ki jih podpira Skupno podjetje Čisto nebo 2, temveč bi morali zajemati tudi dodatne predhodno prijavljene dejavnosti, ki jih morajo izvajati zasebni člani, kot je določeno v načrtu dodatnih dejavnosti. Da bi dobili ustrezen pregled nad učinkom vzvoda teh dodatnih dejavnosti, bi morali prispevati k širši skupni tehnološki pobudi Čisto nebo.

(12) Sodelovanje v posrednih ukrepih, ki jih financira Skupno podjetje Čisto nebo 2, bi moralo biti skladno z Uredbo (EU) št. 1290/2013 Evropskega parlamenta in Sveta (8). Skupno podjetje Čisto nebo 2 bi moralo z ustreznimi ukrepi, ki jih sprejme Komisija, zagotavljati tudi dosledno uporabo teh pravil.

(13) Skupno podjetje Čisto nebo 2 bi moralo za zagotovitev odprtosti in preglednosti ter spodbujanje sodelovanja uporabljati tudi elektronska sredstva, ki jih upravlja Komisija. Zato bi bilo treba razpise za zbiranje predlogov Skupnega podjetja Čisto nebo 2 objaviti tudi na enotnem portalu za udeležence ter prek drugih elektronskih sredstev razširjanja v okviru programa Obzorje 2020, ki jih upravlja Komisija. Poleg tega bi moralo Skupno podjetje Čisto nebo 2 za vključitev v elektronske sisteme za poročanje in razširjanje v okviru programa Obzorje 2020, ki jih upravlja Komisija, predložiti ustrezne podatke, med drugim o predlogih, prosilcih, dodeljenih nepovratnih sredstvih in udeležencih, v ustrezni obliki in časovnem okviru, ki ustrezata obveznostim Komisije glede poročanja.

(14) Skupno podjetje Čisto nebo 2 bi moralo pri klasifikaciji tehnoloških raziskav, razvoja izdelkov in predstavitvenih dejavnosti upoštevati opredelitve OECD v zvezi z ravnjo tehnološke pripravljenosti.

(15) Finančni prispevek Unije bi bilo treba upravljati v skladu z načelom dobrega finančnega poslovodenja in pravili o posrednem upravljanju iz Uredbe (EU, Euratom) št. 966/2012 ter Delegirane uredbe Komisije (EU) št. 1268/2012 (9).

(16) Zaradi poenostavitve bi bilo treba za vse strani zmanjšati upravno breme. Izogibati bi se bilo treba dvojnim revizijam ter nesorazmernemu dokumentiranju in poročanju. Revizije prejemnikov sredstev Unije na podlagi te uredbe bi bilo treba izvajati v skladu z Uredbo (EU) št. 1291/2013.

(17) Finančne interese Unije in drugih članov Skupnega podjetja Čisto nebo 2 bi bilo treba v celotnem ciklusu odhodkov zaščititi s sorazmernimi ukrepi, vključno s preprečevanjem, odkrivanjem in preiskovanjem nepravilnosti, povračilom izgubljenih, napačno izplačanih ali nepravilno porabljenih sredstev ter po potrebi upravnimi in finančnimi kaznimi v skladu z Uredbo (EU, Euratom) št. 966/2012.

(18) Notranji revizor Komisije bi moral imeti v Skupnem podjetju Čisto nebo 2 enaka pooblastila, kot jih ima v zvezi s Komisijo.

(19) Glede na posebno naravo in trenutni status skupnih podjetij ter za zagotovitev nadaljnjega izvajanja sedmega okvirnega programa bi bilo treba za skupna podjetja še naprej uporabljati ločen postopek razrešnice. Z odstopanjem od člena 60(7) in člena 209 Uredbe (EU, Euratom) št. 966/2012 bi moral razrešnico za izvrševanje proračuna Skupnega podjetja Čisto nebo 2 zato podeliti Evropski parlament na priporočilo Sveta. Zahteve glede poročanja iz člena 60(5) Uredbe (EU, Euratom) št. 966/2012 se torej ne bi smele uporabljati za finančni prispevek Unije za Skupno podjetje Čisto nebo 2, temveč bi jih bilo treba čim bolj uskladiti z zahtevami, predvidenimi za organe iz člena 208 Uredbe (EU, Euratom) št. 966/2012. Revizijo računovodskih izkazov ter zakonitosti in pravilnosti osnovnih poslov bi moralo opraviti Računsko sodišče.

(20) Za izvajanje finančne podpore Unije za obsežnejše ukrepe, razporejene čez več let, je priporočljivo zagotoviti možnost, da se proračunske obveznosti Unije in Skupnega podjetja Čisto nebo 2 razdelijo na letne obroke. Dolgoročne obveznosti Unije in Skupnega podjetja Čisto nebo 2 bi morale omogočiti zmanjšanje negotovosti, povezanih z dokončanjem takih obsežnejših ukrepov.

(21) Program Obzorje 2020 bi moral prispevati k odpravi razkoraka med raziskavami in inovacijami v Uniji, saj spodbuja sinergije z evropskimi strukturnimi in investicijskimi skladi. Zato bi si moralo skupno podjetje Čisto nebo 2 prizadevati za vzpostavitev tesnih povezav z omenjenimi skladi, ki lahko prispevajo zlasti h krepitvi lokalnih, regionalnih ter nacionalnih raziskovalnih in inovacijskih zmogljivosti na področju delovanja Skupnega podjetja Čisto nebo 2 in podprejo prizadevanja za pametno specializacijo.

(22) Skupno podjetje Čisto nebo je bilo ustanovljeno za obdobje do 31. decembra 2017. Skupno podjetje Čisto nebo 2 bi moralo zagotoviti nadaljnjo podporo raziskovalnemu programu za inovativna zdravila z izvajanjem preostalih ukrepov, da se preostali ukrepi, ki so se začeli izvajati na podlagi navedene uredbe, izvedejo v skladu z navedeno uredbo. Prehod s Skupnega podjetja Čisto nebo na Skupno podjetje Čisto nebo 2 bi bilo treba poenotiti in časovno uskladiti s prehodom s sedmega okvirnega programa na program Obzorje 2020, da bi se zagotovila optimalna poraba sredstev, ki so na voljo za raziskave. Zaradi pravne varnosti in jasnosti bi bilo treba razveljaviti Uredbo (ES) št. 71/2008 in določiti prehodne določbe.

(23) V skladu s splošnim ciljem programa Obzorje 2020 glede dodatne poenostavitve in doseganja večje skladnosti bi bilo treba v vseh razpisih za zbiranje predlogov v okviru Skupnega podjetja Čisto nebo 2 upoštevati trajanje programa Obzorje 2020.

(24) Glede na pomen stalnih inovacij za konkurenčnost prometnega sektorja Unije in število skupnih podjetij na tem področju bi bilo treba pravočasno izvesti analizo, predvsem ob upoštevanju vmesne ocene programa Obzorje 2020, v zvezi z ustreznostjo prizadevanj v okviru skupnih raziskav na področju prometa.

(25) Ker ciljev te uredbe, in sicer ustanovitve Skupnega podjetja Čisto nebo 2 z namenom krepitve industrijskih raziskav in inovacij v Uniji, države članice ne morejo zadovoljivo doseči, temveč se zaradi preprečevanja podvajanja, ohranjanja kritične mase in zagotavljanja optimalne porabe javnih sredstev lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev –

SPREJEL NASLEDNJO UREDBO:

Člen 1

Ustanovitev

1. Za izvajanje skupne tehnološke pobude na področju aeronavtike se za obdobje do 31. decembra 2024 ustanovi skupno podjetje v smislu člena 187 Pogodbe o delovanju Evropske unije (v nadaljnjem besedilu: Skupno podjetje Čisto nebo 2). Da bi upoštevali trajanje programa Obzorje 2020, se razpisi za zbiranje predlogov v okviru Skupnega podjetja Čisto nebo 2 objavijo najpozneje do 31. decembra 2020. V ustrezno utemeljenih primerih se lahko razpisi za zbiranje predlogov objavijo do 31. decembra 2021.

2. Skupno podjetje Čisto nebo 2 nadomesti in nasledi Skupno podjetje Čisto nebo, ustanovljeno z Uredbo (ES) št. 71/2008.

3. Skupno podjetje Čisto nebo 2 je organ, ki je pooblaščen za izvajanje javno-zasebnega partnerstva iz člena 209 Uredbe (EU, Euratom) št. 966/2012.

4. Skupno podjetje Čisto nebo 2 je pravna oseba. V vseh državah članicah uživa najširšo pravno in poslovno sposobnost, ki jo pravnim osebam priznava zakonodaja navedenih držav. Lahko pridobiva premičnine in nepremičnine ali z njimi razpolaga in nastopa kot stranka v sodnem postopku.

5. Sedež Skupnega podjetja Čisto nebo 2 je v Bruslju v Belgiji.

6. Statut Skupnega podjetja Čisto nebo 2 je določen v Prilogi I.

Člen 2

Cilji

Skupno podjetje Čisto nebo 2 ima naslednje cilje:

(a) prispevati k dokončanju raziskovalnih dejavnosti, ki so se začele na podlagi Uredbe (ES) št. 71/2008, in k izvajanju Uredbe (EU) št. 1291/2013 0 ter zlasti k uresničevanju prizadevanj za pameten, zelen in integriran promet iz dela III (Družbeni izzivi) Sklepa 2013/743/EU;

(b) prispevati k izboljšanju vpliva aeronavtičnih tehnologij na okolje, tudi tistih, povezanih z malim letalstvom, ter k razvoju trdne in svetovno konkurenčne aeronavtične industrije in dobavne verige v Evropi. To se lahko uresniči s pospešitvijo razvoja tehnologij za čistejši zračni prevoz, da bi se lahko začele čim prej uporabljati, še zlasti pa s povezovanjem, predstavitvijo in potrjevanjem tehnologij, ki bodo: (i) povečale učinkovitost porabe goriva zrakoplovov in s tem zmanjšale emisije CO2 za 20 do 30 % v primerjavi z najsodobnejšimi zrakoplovi, ki se bodo začeli uporabljati leta 2014; (ii) zmanjšale emisije NOx in hrupa zrakoplovov za 20 do 30 % v primerjavi z najsodobnejšimi zrakoplovi, ki se bodo začeli uporabljati leta 2014.

Člen 3

Finančni prispevek Unije

1. Finančni prispevek Unije za Skupno podjetje Čisto nebo 2, vključno z odobritvami Efte, za kritje upravnih stroškov in stroškov poslovanja znaša do 1 755 000 000 EUR. Prispevek se plača iz odobritev iz splošnega proračuna Unije, dodeljenih posebnemu programu za izvajanje programa Obzorje 2020 v skladu s točko (c)(iv) člena 58(1) ter členoma 60 in 61 Uredbe (EU, Euratom) št. 966/2012 za organe iz člena 209 navedene uredbe.

2. Finančni prispevek Unije urejajo sporazum o prenosu pooblastil in sporazumi o letnem prenosu sredstev, ki jih skleneta Komisija v imenu Unije in Skupno podjetje Čisto nebo 2.

3. Sporazum o prenosu pooblastil iz odstavka 2 tega člena zajema vidike, določene v členu 58(3) ter členih 60 in 61 Uredbe (EU, Euratom) št. 966/2012 ter členu 40 Delegirane uredbe (EU) št. 1268/2012, med drugim tudi naslednje:

(a) zahteve za prispevek Skupnega podjetja Čisto nebo 2 v zvezi z ustreznimi kazalniki uspešnosti iz Priloge II k Sklepu 2013/743/EU;

(b) zahteve za prispevek Skupnega podjetja Čisto nebo 2 v zvezi s spremljanjem iz Priloge III k Sklepu 2013/743/EU;

(c) posebne kazalnike uspešnosti v zvezi z delovanjem Skupnega podjetja Čisto nebo 2;

(d) ureditve v zvezi s posredovanjem podatkov, potrebnih za zagotovitev, da lahko Komisija izpolnjuje svoje obveznosti glede razširjanja in poročanja, med drugim na enotnem portalu za udeležence ter prek drugih elektronskih sredstev razširjanja v okviru programa Obzorje 2020, ki jih upravlja Komisija;

(e) določbe o objavi razpisov za zbiranje predlogov Skupnega podjetja Čisto nebo 2, tudi na enotnem portalu za udeležence, pa tudi prek drugih sredstev elektronskega razširjanja v okviru programa Obzorje 2020, ki jih upravlja Komisija;

(f) uporabo človeških virov in spremembe v zvezi z njimi, zlasti zaposlovanje po funkcijskih skupinah, plačnih razredih in kategorijah, prerazporejanje in vse spremembe glede števila uslužbencev.

Člen 4

Prispevki članov razen Unije

1. Vsi vodje in ključni partnerji Skupnega podjetja Čisto nebo 2 prispevajo ali poskrbijo, da dajo njihovi pridruženi subjekti svoj prispevek. Skupni prispevek vseh članov znaša najmanj 2 193 750 000 EUR v obdobju iz člena 1.

2. Prispevek iz odstavka 1 je sestavljen iz:

(a) prispevkov za Skupno podjetje Čisto nebo 2 v skladu s členom 15(2) in točki (b) člena 15(3) Statuta;

(b) stvarnih prispevkov v višini najmanj 965 250 000 EUR v obdobju iz člena 1, ki jih zagotovijo vodje in ključni partnerji ali njihovi pridruženi subjekti in so sestavljeni iz stroškov, ki jih imajo pri izvajanju dodatnih dejavnosti zunaj delovnega načrta Skupnega podjetja Čisto nebo 2, s katerimi prispevajo k ciljem skupne tehnološke pobude Čisto nebo. Drugi programi Unije za financiranje lahko podpirajo navedene stroške v skladu z veljavnimi pravili in postopki. V takšnih primerih finančni prispevek Unije ni nadomestilo za stvarne prispevke vodij in ključnih partnerjev ali njihovih pridruženih subjektov.

Stroški iz točke (b) prvega pododstavka niso upravičeni do finančne podpore Skupnega podjetja Čisto nebo 2. Ustrezne dejavnosti se določijo v načrtu dodatnih dejavnosti, v katerem se navede ocenjena vrednost zadevnih prispevkov.

3. Vodje in ključni partnerji Skupnega podjetja Čisto nebo 2 vsako leto do 31. januarja prijavijo upravnemu odboru Skupnega podjetja Čisto nebo 2 višino prispevkov iz odstavka 2, plačanih v vsakem od predhodnih proračunskih let. O tem je obveščena tudi skupina predstavnikov držav.

4. Za oceno vrednosti prispevkov iz točke (b) prvega pododstavka odstavka 2 in točke (b) člena 15(3) Statuta se stroški določijo v skladu z običajnimi praksami stroškovnega računovodstva zadevnih subjektov, veljavnimi računovodskimi standardi države, v kateri ima subjekt sedež, in veljavnimi mednarodnimi računovodskimi standardi in mednarodnimi standardi računovodskega poročanja. Stroške potrdi neodvisni zunanji revizor, ki ga imenuje zadevni subjekt. Če je vsebina potrdila kakor koli nejasna, lahko Skupno podjetje Čisto nebo 2 preveri metodo, po kateri se je ocenila vrednost. Za namene te uredbe stroškov, ki nastanejo pri izvajanju dodatnih dejavnosti, ne revidira Skupno podjetje Čisto nebo 2 ali kateri koli drug organ Unije.

5. Komisija lahko prekliče, sorazmerno zmanjša ali začasno ustavi finančni prispevek Unije za Skupno podjetje Čisto nebo 2 ali začne postopek za prenehanje delovanja podjetja iz člena 24(2) Statuta, če člani razen Unije ali njihovi pridruženi subjekti prispevkov iz odstavka 2 tega člena ne plačujejo, jih plačujejo samo delno ali pa z zamudo. Odločitev Komisije ne ovira povračila upravičenih stroškov, ki so jih člani povzročili še pred predložitvijo uradnega obvestila o tej odločitvi Skupnemu podjetju Čisto nebo 2.

Člen 5

Finančna pravila

Brez poseganja v člen 12 te uredbe Skupno podjetje Čisto nebo 2 sprejme posebna finančna pravila v skladu s členom 209 Uredbe (EU, Euratom) št. 966/2012 in Delegirano uredbo Komisije (EU) št. 110/2014 (10).

Člen 6

Osebje

1. Za osebje Skupnega podjetja Čisto nebo 2 se uporabljajo Kadrovski predpisi za uradnike in Pogoji za zaposlitev drugih uslužbencev Evropske unije, določeni z Uredbo Sveta (EGS, Euratom, ESPJ) št. 259/68 (11) (v nadaljnjem besedilu: Kadrovski predpisi in Pogoji za zaposlitev), ter pravila, sprejeta skupno med institucijami Unije za namene uporabe Kadrovskih predpisov in Pogojev za zaposlitev.

2. Upravni odbor v zvezi z osebjem Skupnega podjetja Čisto nebo 2 izvaja pooblastila, ki so s Kadrovskimi predpisi podeljena organu za imenovanja, s Pogoji za zaposlitev pa organu, pristojnemu za sklepanje pogodb (v nadaljnjem besedilu: pooblastila organa za imenovanja).

Upravni odbor v skladu s členom 110 Kadrovskih predpisov sprejme odločitev na podlagi člena 2(1) Kadrovskih predpisov in člena 6 Pogojev za zaposlitev o prenosu ustreznih pooblastil organa za imenovanja na izvršnega direktorja in opredelitvi pogojev, v skladu s katerimi se lahko ta prenos začasno prekine. Izvršni direktor ima dovoljenje za nadaljnji prenos navedenih pooblastil.

Upravni odbor lahko zaradi izjemnih okoliščin s sklepom začasno prekine prenos pooblastil organa za imenovanja na izvršnega direktorja in vseh kasnejših pooblastil, ki jih je ta prenesel naprej. V teh primerih upravni odbor pooblastila organa za imenovanja izvaja sam ali jih prenese na enega od svojih članov ali člana osebja Skupnega podjetja Čisto nebo 2, razen izvršnega direktorja.

3. Upravni odbor sprejme ustrezna izvedbena pravila h Kadrovskim predpisom in Pogojem za zaposlitev v skladu s členom 110 Kadrovskih predpisov.

4. Število osebja se določi v načrtu delovnih mest Skupnega podjetja Čisto nebo 2, v katerem sta navedeni število začasnih delovnih mest po funkcijskih skupinah in plačnih razredih ter število pogodbenih uslužbencev v ekvivalentih polnega delovnega časa, v skladu z letnim proračunom Skupnega podjetja.

5. Osebje Skupnega podjetja Čisto nebo 2 so začasni uslužbenci in pogodbeni uslužbenci.

6. Vse stroške v zvezi z osebjem krije Skupno podjetje Čisto nebo 2.

Člen 7

Napoteni nacionalni strokovnjaki in pripravniki

1. Skupno podjetje Čisto nebo 2 lahko uporabi napotene nacionalne strokovnjake in pripravnike, ki niso zaposleni v Skupnem podjetju Čisto nebo 2. Število napotenih nacionalnih strokovnjakov, izraženo v ekvivalentih polnega delovnega časa, se doda podatkom o osebju iz člena 6(4) v skladu z letnim proračunom.

2. Upravni odbor sprejme sklep, s katerim določi pravila o napotitvi nacionalnih strokovnjakov v Skupno podjetje Čisto nebo 2 in uporabi pripravnikov.

Člen 8

Privilegiji in imunitete

Za Skupno podjetje Čisto nebo 2 in njegovo osebje se uporablja Protokol št. 7 o privilegijih in imunitetah Evropske unije, ki je priložen Pogodbi o Evropski uniji in Pogodbi o delovanju Evropske unije.

Člen 9

Odgovornost Skupnega podjetja Čisto nebo 2

1. Pogodbeno odgovornost Skupnega podjetja Čisto nebo 2 urejajo ustrezne pogodbene določbe in pravo, ki se uporablja za zadevni sporazum, sklep ali pogodbo.

2. V primeru nepogodbene odgovornosti Skupno podjetje Čisto nebo 2 v skladu s splošnimi pravnimi načeli, ki so skupna vsem državam članicam nadomesti vso škodo, ki jo je povzročilo njegovo osebje pri opravljanju svojih dolžnosti.

3. Vsako plačilo Skupnega podjetja Čisto nebo 2 v zvezi z odgovornostjo iz odstavkov 1 ali 2 ter stroški in izdatki, nastali v povezavi s tem, se štejejo za odhodke Skupnega podjetja Čisto nebo 2 in se krijejo iz njegovih sredstev.

4. Skupno podjetje Čisto nebo 2 je edino odgovorno za izpolnjevanje svojih obveznosti.

Člen 10

Pristojnost Sodišča Evropske unije in pravo, ki se uporablja

1. Sodišče Evropske unije je pristojno:

(a) na podlagi arbitražnih klavzul v sporazumih ali pogodbah, ki jih sklene Skupno podjetje Čisto nebo 2, ali njegovih sklepih;

(b) v sporih v zvezi z nadomestilom škode, ki jo je povzročilo osebje Skupnega podjetja Čisto nebo 2 pri opravljanju svojih dolžnosti;

(c) v sporih med Skupnim podjetjem Čisto nebo 2 in njegovim osebjem v okvirih in pod pogoji, določenimi v Kadrovskih predpisih in Pogojih za zaposlitev.

2. Za vse zadeve, ki jih ne urejajo ta uredba ali drugi pravni akti Unije, se uporablja pravo države, v kateri je sedež Skupnega podjetja Čisto nebo 2.

Člen 11

Ocena

1. Komisija do 30. junija 2017 s pomočjo neodvisnih strokovnjakov izvede vmesno oceno Skupnega podjetja Čisto nebo 2. O tej oceni pripravi poročilo, ki vključuje ugotovitve ocene in pripombe Komisije. Navedeno poročilo do 31. decembra 2017 predloži Evropskemu parlamentu in Svetu. Rezultati vmesne ocene Skupnega podjetja Čisto nebo 2 se upoštevajo pri poglobljeni oceni in vmesni oceni iz člena 32 Uredbe (EU) št. 1291/2013.

2. Komisija lahko na podlagi ugotovitev vmesne ocene iz odstavka 1 tega člena ukrepa v skladu s členom 4(5) ali sprejme drug ustrezen ukrep.

3. V šestih mesecih od prenehanja delovanja Skupnega podjetja Čisto nebo 2, vendar v vsakem primeru najpozneje v dveh letih po začetku postopka za prenehanje delovanja iz člena 24 Statuta, Komisija pripravi končno oceno Skupnega podjetja Čisto nebo 2. Rezultati te končne ocene se predstavijo Evropskemu parlamentu in Svetu.

Člen 12

Razrešnica

Z odstopanjem od člena 60(7) in člena 209 Uredbe (EU, Euratom) št. 966/2012 razrešnico za izvrševanje proračuna Skupnega podjetja Čisto nebo 2 podeli Evropski parlament na priporočilo Sveta v skladu s postopkom iz finančnih pravil za Skupno podjetje Čisto nebo 2.

Člen 13

Naknadne revizije

1. Skupno podjetje Čisto nebo 2 opravi naknadne revizije odhodkov za posredne ukrepe v skladu s členom 29 Uredbe (EU) št. 1291/2013 kot del posrednih ukrepov programa Obzorje 2020.

2. Komisija se lahko odloči, da sama izvede revizije iz odstavka 1. V teh primerih to stori v skladu z veljavnimi pravili, zlasti določbami uredb (EU, Euratom) št. 966/2012, (EU) št. 1290/2013 in (EU) št. 1291/2013.

Člen 14

Zaščita finančnih interesov članov

1. Skupno podjetje Čisto nebo 2 odobri osebju Komisije in drugim osebam, ki jih pooblasti Skupno podjetje Čisto nebo ali Komisija, ter Računskemu sodišču dostop do svojih lokacij in prostorov ter vseh informacij, vključno z informacijami v elektronski obliki, ki so potrebne za izvedbo revizij.

2. Evropski urad za boj proti goljufijam (OLAF) lahko v skladu z določbami in postopki iz Uredbe Sveta (Euratom, ES) št. 2185/96 (12) in Uredbe (EU, Euratom) št. 883/2013 Evropskega parlamenta in Sveta (13) opravi preiskave, vključno s pregledi in inšpekcijami na kraju samem, da bi ugotovil, ali je v povezavi s sporazumom, sklepom ali pogodbo, ki se financira na podlagi te uredbe, prišlo do goljufije, korupcije ali katerega koli drugega nezakonitega ravnanja, ki škodi finančnim interesom Unije.

3. Brez poseganja v odstavek 1 in odstavek 2 sporazumi, sklepi in pogodbe, ki izhajajo iz izvajanja te uredbe, vsebujejo določbe, s katerimi so Komisija, Skupno podjetje Čisto nebo 2, Računsko sodišče in OLAF izrecno pooblaščeni za izvajanje revizij in preiskav za namene iz navedenih odstavkov v skladu s svojimi pristojnostmi.

4. Skupno podjetje Čisto nebo 2 zagotovi, da so finančni interesi njegovih članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol.

5. Skupno podjetje Čisto nebo 2 pristopi k Medinstitucionalnemu sporazumu z dne 25. maja 1999 med Evropskim parlamentom, Svetom in Komisijo o notranjih preiskavah Evropskega urada za boj proti goljufijam (OLAF) (14). Skupno podjetje Čisto nebo 2 sprejme potrebne ukrepe za olajšanje notranjih preiskav, ki jih izvaja OLAF.

Člen 15

Zaupnost

Brez poseganja v člen 16 Skupno podjetje Čisto nebo 2 zagotovi varstvo občutljivih informacij, katerih razkritje bi lahko ogrozilo interese njegovih članov ali udeležencev dejavnosti Skupnega podjetja Čisto nebo 2.

Člen 16

Preglednost

1. Za dokumente, ki jih hrani Skupno podjetje Čisto nebo 2, se uporablja Uredba (ES) št. 1049/2001 Evropskega parlamenta in Sveta (15).

2. Upravni odbor lahko sprejme praktične ureditve za izvajanje Uredbe (ES) št. 1049/2001.

3. Brez poseganja v člen 10 te uredbe se lahko zoper odločitve, ki jih Skupno podjetje Čisto nebo 2 sprejme v skladu s členom 8 Uredbe (ES) št. 1049/2001, pod pogoji iz člena 228 PDEU vloži pritožba pri varuhu človekovih pravic.

4. Skupno podjetje Čisto nebo 2 sprejme praktične ureditve za izvajanje Uredbe (ES) št. 1367/2006 Evropskega parlamenta in Sveta (16).

Člen 17

Pravila za sodelovanje in razširjanje rezultatov

Za ukrepe, ki jih financira Skupno podjetje Čisto nebo 2, se uporablja Uredba (EU) št. 1290/2013. V skladu z navedeno uredbo se Skupno podjetje Čisto nebo 2 šteje za organ financiranja in zagotavlja finančno podporo posrednim ukrepom, kot je določeno v členu 2 Statuta.

Člen 18

Podpora države gostiteljice

Skupno podjetje Čisto nebo 2 in država, v kateri ima sedež, lahko skleneta upravni sporazum o privilegijih in imunitetah ter drugi podpori, ki jo zadevna država zagotovi Skupnemu podjetju Čisto nebo 2.

Člen 19

Razveljavitev in prehodne določbe

1. Uredba (ES) št. 71/2008 se razveljavi.

2. Brez poseganja v odstavek 1 se za ukrepe, ki so se začeli na podlagi Uredbe (ES) št. 71/2008, in finančne obveznosti, povezane z navedenimi ukrepi, do njihovega končanja še naprej uporablja navedena uredba.

Ukrepi, izhajajoči iz razpisov za zbiranje predlogov, določenih v letnih izvedbenih načrtih, sprejetih na podlagi Uredbe (ES) št. 71/2008, se prav tako štejejo za ukrepe, ki so se začeli na podlagi navedene uredbe.

Vmesna ocena iz člena 11(1) te uredbe vključuje končno oceno Skupnega podjetja Čisto nebo na podlagi Uredbe (ES) št. 71/2008.

3. Ta uredba ne vpliva na pravice in obveznosti osebja, zaposlenega na podlagi Uredbe (ES) št. 71/2008.

Pogodbe o zaposlitvi osebja iz prvega pododstavka se lahko obnovijo na podlagi te uredbe v skladu s Kadrovskimi predpisi in Pogoji za zaposlitev.

Zlasti se izvršnemu direktorju, imenovanemu na podlagi Uredbe (ES) št. 71/2008, za preostanek mandata dodelijo funkcije izvršnega direktorja, kot so določene v tej uredbi, z učinkom od 27. junija 2014. Drugi pogoji pogodbe ostanejo nespremenjeni.

4. Razen če se člani v skladu z Uredbo (ES) št. 71/2008 ne dogovorijo drugače, se vse pravice in obveznosti, vključno s sredstvi, dolgovi ali obveznostmi članov na podlagi Uredbe (ES) št. 71/2008, prenesejo na člane v skladu s to uredbo.

5. Vse neporabljene odobritve na podlagi Uredbe (ES) št. 71/2008 se prenesejo na Skupno podjetje Čisto nebo 2.

Člen 20

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 6. maja 2014 Za Svet Predsednik G. STOURNARAS

(1) Mnenje z dne 10. decembra 2013 (še ni objavljeno v Uradnem listu).

(2) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (UL L 412, 30.12.2006, str. 1).

(3) Odločba Sveta št. 971/2006/ES z dne 19. decembra 2006 o posebnem programu Sodelovanje za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (UL L 400, 30.12.2006, str. 86).

(4) Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) - Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104).

(5) Sklep Sveta 2013/743/EU z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020 in razveljavitvi odločb 2006/971/ES, 2006/972/ES, 2006/973/ES, 2006/974/ES in 2006/975/ES (UL L 347, 20.12.2013, str. 965).

(6) Uredba Sveta (ES) št. 71/2008 z dne 20. decembra 2007 o ustanovitvi Skupnega podjetja „Čisto nebo“ (UL L 30, 4.2.2008, str. 1).

(7) Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(8) Uredba (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014–2020) – Obzorje 2020 ter za razširjanje njegovih rezultatov in o razveljavitvi Uredbe (ES) št. 1906/2006 (UL L 347, 20.12.2013, str. 81).

(9) Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).

(10) Delegirana uredba Komisije (EU) št. 110/2014 z dne 30. septembra 2013 o vzorčni finančni uredbi za subjekte javno-zasebnega partnerstva iz člena 209 Uredbe (EU, Euratom) št. 966/2012 Evropskega parlamenta in Sveta (UL L 38, 7.2.2014, str. 2).

(11) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter določitvi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).

(12) Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

(13) Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

(14) UL L 136, 31.5.1999, str. 15.

(15) Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

(16) Uredba (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (UL L 264, 25.9.2006, str. 13).

PRILOGA I STATUT SKUPNEGA PODJETJA ČISTO NEBO 2 Člen 1 Opredelitev pojmov V tem statutu se uporabljajo naslednje opredelitve pojmov: (a) „pridruženi član“ pomeni pravni subjekt, ki je bil izbran na podlagi Uredbe (ES) št. 71/2008 in je sprejel ta statut s podpisom potrditvenega dopisa; članstvo pridruženega člana preneha takoj, ko se končajo ukrepi, začeti na podlagi Uredbe (ES) št. 71/2008, v katere je vključen, najpozneje pa 31. decembra 2017; (b) „ključni partner“ pomeni pravni subjekt, ki sodeluje pri ITD ali IADP ali v prečnih dejavnostih ter je bil izbran na podlagi razpisa iz člena 4(2) in je sprejel ta statut s podpisom potrditvenega dopisa; (c) „IADP“ pomeni eno od predstavitvenih platform inovativnih zrakoplovov, naštetih v členu 11; (d) „ITD“ pomeni integrirani tehnološki demonstrator, naštet v členu 11; (e) „vodja“ pomeni sovodjo enega od ITD, IADP ali prečnih dejavnostih; (f) „sodelujoči pridruženi član“ pomeni pridruženi subjekt, kot je opredeljen v členu 2(1) Uredbe (EU) št. 1290/2013, ki opravlja dejavnosti zadevnega vodje, pridruženega člana ali ključnega partnerja v skladu s pogoji iz ustreznih sporazumov ali sklepov o dodelitvi nepovratnih sredstev; (g) „prečne dejavnosti“ ali „TA“ pomeni ukrepe, ki zadevajo več ITD in/ali IADP ter zahtevajo usklajevanje in upravljanje po ITD in/ali IADP za optimalno doseganje skupnih ciljev Skupnega podjetja Čisto nebo 2. Člen 2 Naloge Skupno podjetje Čisto nebo 2 izvaja naslednje naloge: (a) zagotavlja finančno podporo za posredne ukrepe na področju raziskav in inovacij, zlasti z nepovratnimi sredstvi; (b) združuje vrsto ITD in IADP, ki temeljijo na prečnih dejavnostih, s poudarkom na inovativnih tehnologijah in razvoju vseobsegajočih demonstratorjev; (c) usmerja prizadevanja v okviru ITD, IADP in prečnih dejavnosti v ključne končne izsledke, ki lahko pripomorejo k doseganju ciljev Unije v zvezi z okoljem in konkurenčnostjo, vključno kot so opredeljeni tudi v beli knjigi Komisije iz leta 2011 z naslovom „Načrt za enotni evropski prometni prostor – na poti h konkurenčnemu in z viri gospodarnemu prometnemu sistemu“; (d) izboljšuje postopek preverjanja tehnologije, da bi se prepoznale in odstranile ovire, ki preprečujejo prihodnjo uveljavitev na trgu; (e) združuje zahteve uporabnikov za usmeritev naložb v raziskave in razvoj k operativnim in tržnim rešitvam; (f) zagotavlja izvajanje javnih naročil, po potrebi z javnimi razpisi; (g) zbira potrebna sredstva iz javnega in zasebnega sektorja; (h) se povezuje z nacionalnimi in mednarodnimi dejavnostmi na tehničnem področju Skupnega podjetja Čisto nebo 2, zlasti s Skupnim podjetjem SESAR, ki je bilo ustanovljeno z Uredbo Sveta (ES) št. 219/2007 (1); (i) spodbuja vključevanje MSP v svoje dejavnosti v skladu s cilji sedmega okvirnega programa in programa Obzorje 2020; (j) razvija tesno sodelovanje in zagotavlja usklajevanje s podobnimi evropskimi (zlasti na podlagi okvirnih programov), nacionalnimi in nadnacionalnimi dejavnostmi; (k) izvaja dejavnosti informiranja, sporočanja, uporabe in razširjanja rezultatov, pri čemer smiselno uporablja člen 28 Uredbe (EU) št. 1291/2013, ter med drugim zagotavlja, da so podrobne informacije o rezultatih razpisov za zbiranje predlogov na voljo in dostopne v skupni elektronski zbirki podatkov programa Obzorje 2020; (l) povezuje se s širokim naborom deležnikov, vključno z raziskovalnimi organizacijami in univerzami; (m) izvaja vse druge naloge, potrebne za izpolnitev ciljev iz člena 2 te uredbe. Člen 3 Člani 1. Člani Skupnega podjetja Čisto nebo 2 so: (a) Unija, ki jo zastopa Komisija; (b) po sprejetju tega statuta s podpisom potrditvenega dopisa vodje in pridruženi člani, kot so navedeni v Prilogi II k tej uredbi, in ključni partnerji, ki se izberejo v skladu s členom 4(2). 2. Drugi člani Skupnega podjetja Čisto nebo 2 razen Unije se navajajo kot „zasebni člani“. Člen 4 Spremembe članstva 1. Prošnjo, da bi postal ključni partner v skladu z odstavkom 2 tega člena, lahko vloži vsak pravni subjekt s sedežem v državi članici ali državi, pridruženi programu Obzorje 2020, če prispeva k finančnim sredstvom iz člena 15 tega statuta za doseganje ciljev Skupnega podjetja Čisto nebo 2 iz člena 2 te uredbe in sprejme njegov statut. Ključni partnerji Skupnega podjetja Čisto nebo 2 in njihovi zadevni pridruženi člani se izberejo na podlagi javnega, nediskriminatornega in konkurenčnega razpisa ter neodvisne ocene. Razpisi se izvedejo zaradi potrebe po ključnih zmogljivostih za izvajanje programa. 2. Ključni partnerji in njihovi zadevni pridruženi člani se izberejo na podlagi javnega, nediskriminatornega in konkurenčnega razpisa ter neodvisne ocene. Razpisi se izvedejo zaradi potrebe po ključnih zmogljivostih za izvajanje programa. Objavijo se na spletni strani Skupnega podjetja Čisto nebo 2 ter sporočijo prek skupine predstavnikov držav in po drugih poteh, da se zagotovi čim večja udeležba. 3. Vsak član lahko prekine članstvo v Skupnem podjetju Čisto nebo 2. Prekinitev članstva začne veljati in postane nepreklicna šest mesecev po uradni obvestitvi drugih članov. Od takrat je nekdanji član razrešen vseh obveznosti, razen tistih, ki jih je Skupno podjetje Čisto nebo 2 odobrilo ali so mu nastale pred prekinitvijo članstva. 4. Članstva v Skupnem podjetju Čisto nebo 2 ni dovoljeno prenesti na tretjo osebo brez predhodnega soglasja upravnega odbora. 5. Skupno podjetje Čisto nebo 2 takoj po spremembi članstva v skladu s tem členom na svoji spletni strani objavi posodobljen seznam svojih članov in datum take spremembe. 6. Članstvo pridruženih članov samodejno preneha takoj, ko se končajo ukrepi, začeti na podlagi Uredbe (ES) št. 71/2008, v katere so vključeni, najpozneje pa 31. decembra 2017. Člen 5 Organi Skupnega podjetja Čisto nebo 2 1. Organi Skupnega podjetja Čisto nebo 2 so: (a) upravni odbor; (b) izvršni direktor, (c) usmerjevalni odbori; (d) znanstveni odbor; (e) skupina predstavnikov držav. 2. Znanstveni odbor in skupina predstavnikov držav sta svetovalna organa Skupnega podjetja Čisto nebo 2. Člen 6 Sestava upravnega odbora Upravni odbor sestavljajo: (a) predstavnik Komisije v imenu Unije; (b) predstavnik vsakega vodje; (c) en predstavnik ključnih partnerjev na ITD; (d) en predstavnik pridruženih članov na ITD; (e) en predstavnik ključnih partnerjev na IADP. Člen 7 Delovanje upravnega odbora 1. Unija ima 50 % glasovalnih pravic. Glasovalne pravice Unije so nedeljive. Vsi drugi predstavniki imajo enako število glasov. Predstavniki poskušajo po svojih najboljših močeh doseči soglasje. Če to ni doseženo, upravni odbor sprejema odločitve z vsaj 80-odstotno večino vseh glasov, vključno z glasovi tistih, ki so odsotni. 2. Upravni odbor izvoli svojega predsednika za dve leti. 3. Upravni odbor se redno sestane vsaj dvakrat letno. Na zahtevo Komisije ali večine predstavnikov zasebnih članov ali na zahtevo predsednika se lahko sestane na izrednem sestanku. Sestanke upravnega odbora sklicuje njegov predsednik in običajno potekajo na sedežu Skupnega podjetja Čisto nebo 2. Izvršni direktor ima pravico sodelovati v razpravah, vendar nima glasovalne pravice. Predsednik ali podpredsednik skupine predstavnikov držav ima pravico, da se udeležuje sestankov upravnega odbora kot opazovalec in sodeluje v razpravah, nima pa glasovalne pravice. Predsednik znanstvenega odbora ima pravico, da se, kadar se razpravlja o vprašanjih v okviru njegovih nalog, udeležuje sestankov upravnega odbora kot opazovalec in sodeluje v razpravah, nima pa glasovalne pravice. Upravni odbor lahko povabi druge osebe, naj se udeležijo njegovih sestankov kot opazovalci, kar velja zlasti za predstavnike regionalnih organov v Uniji. 4. Predstavniki članov niso osebno odgovorni za ukrepe, ki so jih sprejeli v vlogi predstavnikov v upravnem odboru. 5. Upravni odbor sprejme svoj poslovnik. 6. Upravni odbor po potrebi sprejme prehodne ukrepe. Člen 8 Naloge upravnega odbora 1. Upravni odbor je v celoti odgovoren za strateško usmeritev in delovanje Skupnega podjetja Čisto nebo 2 ter nadzira njegove dejavnosti. Komisija si v okviru svoje vloge v upravnem odboru prizadeva za uskladitev dejavnosti Skupnega podjetja Čisto nebo 2 z ustreznimi dejavnostmi programa Obzorje 2020, da bi spodbudila sinergije pri opredeljevanju prednostnih nalog skupnih raziskav. 2. Upravni odbor opravlja zlasti naslednje naloge: (a) ocenjuje, sprejema ali zavrača prošnje za novo članstvo v skladu s členom 4 tega statuta; (b) odloča o prekinitvi članstva v Skupnem podjetju Čisto nebo 2 v zvezi z vsakim članom, ki ne izpolnjuje obveznosti; (c) sprejme finančna pravila Skupnega podjetja Čisto nebo 2 v skladu s členom 5 te uredbe; (d) sprejme letni proračun Skupnega podjetja Čisto nebo 2, vključno z odgovarjajočim načrtom delovnih mest, v katerem sta navedeni število začasnih delovnih mest po funkcijskih skupinah in plačnih razredih ter število pogodbenih uslužbencev in napotenih nacionalnih strokovnjakov, izraženi v ekvivalentih polnega delovnega časa; (e) v zvezi z osebjem izvaja pooblastila organa za imenovanja v skladu s členom 6(2) te uredbe; (f) imenuje in razreši izvršnega direktorja, mu podaljša mandat in zagotavlja smernice ter spremlja njegovo delo; (g) na podlagi priporočila izvršnega direktorja odobri organizacijsko strukturo programske pisarne; (h) po posvetovanju z znanstvenim odborom in skupino predstavnikov držav sprejme delovni načrt in ustrezne ocene odhodkov, kot jih predlaga izvršni direktor; (i) odobri načrt dodatnih dejavnosti iz točke (b) člena 4(2) te uredbe na podlagi predloga zasebnih članov in po potrebi po posvetovanju z ad hoc svetovalno skupino; (j) prejema in daje mnenja o izjavi iz člena 4(3) te uredbe; (k) odobri letno poročilo o dejavnostih, vključno z ustreznimi odhodki; (l) poskrbi, kot je ustrezno, za vzpostavitev zmožnosti za notranjo revizijo Skupnega podjetja Čisto nebo 2; (m) zagotovi postopke za odprte in pregledne razpise ter odobri razpise in po potrebi z njimi povezana pravila za postopke oddaje ponudb, vrednotenja, izbire, oddaje naročil in revizije; (n) na podlagi prednostnega seznama, ki ga je pripravila skupina neodvisnih strokovnjakov, odobri seznam predlogov in ponudb, izbranih za financiranje; (o) na podlagi priporočila izvršnega direktorja določi politiko komuniciranja Skupnega podjetja Čisto nebo 2; (p) po potrebi določi izvedbena pravila h Kadrovskim predpisom in Pogojem za zaposlitev v skladu s členom 6(3) te uredbe; (q) po potrebi določi pravila o napotitvi nacionalnih strokovnjakov v Skupno podjetje Čisto nebo 2 in uporabi pripravnikov v skladu s členom 7 te uredbe; (r) po potrebi ustanavlja svetovalne skupine poleg organov Skupnega podjetja Čisto nebo 2; (s) po potrebi Komisiji predloži zahtevo za spremembo te uredbe, ki jo predlaga član Skupnega podjetja Čisto nebo 2; (t) je odgovoren za vse naloge, ki niso posebej dodeljene kateremu od organov Skupnega podjetja Čisto nebo 2; take naloge lahko dodeli kateremu koli od organov. Člen 9 Imenovanje, razrešitev ali podaljšanje mandata izvršnega direktorja 1. Izvršnega direktorja imenuje upravni odbor s seznama kandidatov, ki jih predlaga Komisija, po javnem in preglednem izbirnem postopku. Komisija v izbirni postopek vključi zasebne člane, kadar je to primerno. Ustrezna zastopanost zasebnih članov se zagotovi v fazi predizbora v izbirnem postopku. V ta namen zasebni člani soglasno imenujejo predstavnika in opazovalca v imenu upravnega odbora. 2. Izvršni direktor je član osebja in je zaposlen kot začasni uslužbenec Skupnega podjetja Čisto nebo 2 na podlagi točke (a) člena 2 Pogojev za zaposlitev. Skupno podjetje Čisto nebo 2 za sklenitev pogodbe z izvršnim direktorjem zastopa predsednik upravnega odbora. 3. Mandat izvršnega direktorja traja tri leta. Ob koncu tega obdobja Komisija skupaj z zasebnimi člani, če je to primerno, oceni delo izvršnega direktorja ter prihodnje naloge in izzive Skupnega podjetja Čisto nebo 2. 4. Upravni odbor lahko na predlog Komisije, ki upošteva oceno iz odstavka 3, podaljša mandat izvršnega direktorja enkrat za obdobje največ pet let. 5. Izvršni direktor, čigar mandat je bil podaljšan, ne sme sodelovati v drugem izbirnem postopku za isto delovno mesto ob koncu celotnega obdobja. 6. Izvršni direktor je lahko razrešen s funkcije samo na podlagi odločitve upravnega odbora, ki ukrepa na predlog Komisije in zasebnih članov, če je to primerno. Člen 10 Naloge izvršnega direktorja 1. Izvršni direktor je glavni vodstveni delavec, ki je odgovoren za vsakodnevno vodenje Skupnega podjetja Čisto nebo 2 v skladu z odločitvami upravnega odbora. 2. Izvršni direktor je pravni zastopnik Skupnega podjetja Čisto nebo 2. Izvršni direktor odgovarja upravnemu odboru. 3. Izvršni direktor izvršuje proračun Skupnega podjetja Čisto nebo 2. 4. Izvršni direktor neodvisno izvaja zlasti naslednje naloge: (a) pripravi osnutek letnega proračuna, vključno z načrtom delovnih mest, v katerem sta navedeni število začasnih delovnih mest po plačnih razredih in funkcijskih skupinah ter število pogodbenih uslužbencev in napotenih nacionalnih strokovnjakov, izraženi v ekvivalentih polnega delovnega časa, in ga predloži upravnemu odboru v sprejetje; (b) pripravi delovni načrt in ustrezne ocene odhodkov ter jih predloži upravnemu odboru v sprejetje; (c) upravnemu odboru predloži v mnenje letni zaključni račun; (d) pripravi letno poročilo o dejavnostih, vključno z informacijami o ustreznih odhodkih, in ga predloži upravnemu odboru v odobritev; (e) rešuje spore v okviru ITD ali IADP ali prečnih dejavnosti na drugi stopnji; (f) rešuje spore v okviru ITD ali IADP ali prečnih dejavnosti na prvi stopnji; (g) nadzira razpise za zbiranje predlogov na podlagi vsebine in tem, ki jih predlaga ustrezni usmerjevalni odbor ITD/IADP, in v skladu s cilji programa ter upravnemu odboru v odobritev predloži seznam ukrepov, izbranih za financiranje; (h) redno obvešča skupino predstavnikov držav in znanstveni odbor o vseh zadevah, ki so pomembne za njuno svetovalno vlogo; (i) podpisuje posamezne sporazume in sklepe; (j) podpisuje pogodbe o javnih naročilih; (k) izvaja politiko komuniciranja Skupnega podjetja Čisto nebo 2; (l) organizira, usmerja in nadzira dejavnosti in osebje Skupnega podjetja Čisto nebo 2 v okviru omejitev prenosa pooblastil s strani upravnega odbora, kot je določeno v členu 6(2) te uredbe; (m) vzpostavi in zagotavlja delovanje uspešnega in učinkovitega sistema notranje kontrole ter o kakršni koli pomembni spremembi tega sistema poroča upravnemu odboru; (n) zagotavlja izvajanje ocene tveganja in obvladovanja tveganja; (o) sprejema druge ukrepe, potrebne za oceno napredka Skupnega podjetja Čisto nebo 2 pri doseganju njegovih ciljev; (p) opravlja druge naloge, ki mu jih zaupa ali za katere ga pooblasti upravni odbor; (q) zagotavlja usklajevanje med različnimi ITD, IADP in prečnimi dejavnostmi ter sprejema ustrezne ukrepe za upravljanje povezovanja, preprečevanje neustreznih prekrivanj med projekti in spodbujanje sinergij med ITD, IADP in prečnimi dejavnostmi; (r) upravnemu odboru predlaga prilagoditve tehnične vsebine in razporeditve proračunskih sredstev med ITD, IADP in prečnimi dejavnostmi; (s) zagotavlja učinkovito komuniciranje med ocenjevalcem tehnologije, IADP in ITD ter zagotavlja upoštevanje rokov za prenos potrebnih podatkov ocenjevalcu tehnologije; (t) predseduje upravnemu organu ocenjevalca tehnologije ter zagotavlja, da so sprejeti vsi potrebni ukrepi, s katerimi se ocenjevalcu tehnologije omogoči izvajanje nalog, opisanih v členu 12 tega statuta; (u) zagotavlja, da so načrtovani cilji in časovni načrti izpolnjeni, usklajuje dejavnosti ITD in IADP, izvaja nadaljnje ukrepe v zvezi z njimi ter predlaga ustrezen razvoj ciljev in z njimi povezanega časovnega načrta; (v) spremlja napredek ITD in IADP pri doseganju ciljev, zlasti na podlagi ocen ocenjevalca tehnologije; (w) odobri prenose proračunskih sredstev, ki so nižji od 10 % letnih dodelitev proračunskih sredstev, med ali znotraj ITD in IADP; (x) organizira izmenjavo informacij s skupino predstavnikov držav. 5. Izvršni direktor ustanovi programsko pisarno, ki pod njegovo odgovornostjo izvaja vse podporne naloge, izhajajoče iz te uredbe. Sestavlja jo osebje Skupnega podjetja Čisto nebo 2, ki izvaja zlasti naslednje naloge: (a) zagotavlja podporo pri vzpostavitvi in vodenju ustreznega računovodskega sistema v skladu s finančnimi pravili Skupnega podjetja Čisto nebo 2; (b) vodi razpise, kot je določeno v delovnem načrtu, in upravlja sporazume in sklepe, vključno z njihovim usklajevanjem; (c) članom in drugim organom Skupnega podjetja Čisto nebo 2 zagotavlja vse informacije in podporo, ki jih potrebujejo za izvajanje svojih nalog in ki izpolnjujejo njihove posebne zahteve; (d) deluje kot sekretariat organov Skupnega podjetja Čisto nebo 2 in podpira katero koli svetovalno skupino, ki jo ustanovi upravni odbor. Člen 11 Usmerjevalni odbori 1. Usmerjevalni odbori se ustanovijo za naslednje ITD in IADP: (a) IADP velikega potniškega zrakoplova; (b) IADP zrakoplova za regionalni zračni promet; (c) IADP rotoplana; (d) ITD osnovne konstrukcije zrakoplovov; (e) ITD motorjev; (f) ITD sistemov. 2. Usmerjevalni odbori za naslednje ITD Skupnega podjetja Čisto nebo še naprej obstajajo in delujejo na podlagi veljavnih pravil (kar zadeva njihovo sestavo, sestanke, naloge in poslovnik), kot so opredeljena na podlagi Uredbe (ES) št. 71/2008, dokler se ukrepi, začeti na podlagi navedene uredbe, ne končajo: (a) ITD inteligentnega zrakoplova z nepremičnimi krili; (b) ITD okolju prijaznega zrakoplova za regionalni zračni promet; (c) ITD okolju prijaznega rotoplana; (d) ITD sistemov za okolju prijazno delovanje; (e) ITD trajnostnih in okolju prijaznih motorjev; (f) ITD okoljsko primerne zasnove. 3. Vsak usmerjevalni odbor sestavljajo: (a) predsednik – izkušen predstavnik vodij ITD ali IADP; (b) po en predstavnik vsakega ključnega partnerja ITD ali IADP; sodelujejo lahko tudi predstavniki vodij drugih ITD ali IADP; (c) eden ali več predstavnikov programske pisarne, kot jih določi izvršni direktor. 4. Vsak usmerjevalni odbor se sestane vsaj vsake tri mesece. Izredni sestanki se skličejo na zahtevo predsednika ali izvršnega direktorja. Predstavnik Komisije lahko sodeluje kot opazovalec. K udeležbi so lahko povabljeni tudi zasebni člani, ki jih zanimajo rezultati ITD ali IADP. 5. Vsak usmerjevalni odbor je odgovoren za: (a) usmerjanje in spremljanje tehničnih funkcij svojega ITD ali IADP ter odločanje v imenu Skupnega podjetja Čisto nebo 2 o tehničnih zadevah posameznega ITD ali IADP v skladu s sporazumi ali sklepi o dodelitvi nepovratnih sredstev; (b) poročanje izvršnemu direktorju na podlagi kazalnikov poročanja, ki jih opredeli Skupno podjetje Čisto nebo 2; (c) zagotavljanje vseh potrebnih podatkov ocenjevalcu tehnologije v obliki, ki se določi v dogovoru z ocenjevalcem tehnologije, na podlagi pogojev mandata, ki mu ga je za njegovo oceno podelil upravni odbor; (d) pripravo podrobnih letnih izvedbenih načrtov za ITD ali IADP v skladu z delovnim načrtom; (e) predlaganje vsebine razpisov za zbiranje predlogov; (f) svetovanje glede vsebine javnih razpisov, ki jih objavi Skupno podjetje, v povezavi in s sodelovanjem z zadevnimi člani; (g) uvedbo sistema kroženja za predstavnike ključnih partnerjev v upravnem odboru. O tej zadevi odločajo samo predstavniki ključnih partnerjev. Predstavniki vodij nimajo pravice glasovanja; (h) reševanje sporov v okviru ITD ali IADP; (i) predlaganje sprememb dodelitve proračunskih sredstev v okviru svojega ITD ali IADP izvršnemu direktorju. 6. Vsak usmerjevalni odbor sprejme svoj poslovnik, ki temelji na enotnem vzorcu za vse usmerjevalne odbore. Člen 12 Ocenjevalec tehnologije in druge prečne dejavnosti 1. Neodvisni ocenjevalec tehnologije kot prečna dejavnost obstaja ves čas delovanja Skupnega podjetja Čisto nebo 2. Naloge ocenjevalca tehnologije so: (a) spremljanje in ocenjevanje okoljskega in družbenega učinka tehnoloških rezultatov, izhajajočih iz posameznih ITD in IADP v okviru vseh dejavnosti Čistega neba, zlasti količinska opredelitev pričakovanih izboljšanj v zvezi s skupnimi emisijami hrupa, toplogrednih plinov in onesnaževal zraka iz sektorja zračnega prometa v prihodnjih scenarijih v primerjavi z osnovnim scenarijem; (b) zagotavljanje povratnih informacij za ITD in IADP, da se omogoči optimizacija njihovega delovanja glede na njihove načrte in cilje; (c) obveščanje upravnega odbora prek izvršnega direktorja o okoljskih in družbenih učinkih vseh dejavnosti Čistega neba, da lahko upravni odbor sprejme vse potrebne ukrepe za doseganje čim večjih koristi vseh programov Čistega neba glede na visoko zastavljene načrte in cilje zadevnih programov; (d) redno obveščanje izvršnega direktorja in drugih organov Skupnega podjetja prek članov o učinku tehnoloških rezultatov ITD in IADP. 2. Upravnemu organu ocenjevalca tehnologije predseduje izvršni direktor. Njegovo sestavo in poslovnik sprejme upravni odbor na predlog izvršnega direktorja. 3. Prečna dejavnost Eco-Design in prečna dejavnost malega zračnega prometa imata vsaka svoj usklajevalni odbor, ki je pristojen za usklajevanje njunih dejavnosti v sodelovanju z ITD in IADP. Usklajevalnemu odboru predseduje(-jo) ustrezni vodja(-e). Njegovo sestavo in poslovnik sprejme upravni odbor na predlog izvršnega direktorja. Člen 13 Znanstveni odbor 1. Znanstveni odbor sestavlja največ 12 članov. Izmed svojih članov izvoli predsednika. 2. Pri članstvu znanstvenega odbora so uravnoteženo zastopani svetovno priznani strokovnjaki iz akademskih krogov, industrije in regulatornih organov. Člani znanstvenega odbora skupaj razpolagajo s potrebnimi znanstvenimi kompetencami ter strokovnim znanjem in izkušnjami, ki pokrivajo tehnično področje, potrebno za oblikovanje znanstveno utemeljenih priporočil za Skupno podjetje Čisto nebo 2. 3. Upravni odbor določi merila in izbirni postopek za sestavo znanstvenega odbora ter imenuje njegove člane. Pri tem upošteva možne kandidate, ki jih predlaga skupina predstavnikov držav. 4. Znanstveni odbor izvaja naslednje naloge: (a) svetuje glede znanstvenih prednostnih nalog, ki jih je treba obravnavati v delovnih načrtih; (b) svetuje glede znanstvenih dosežkov, opisanih v letnem poročilu o dejavnostih. 5. Znanstveni odbor se sestane najmanj dvakrat na leto. Sestanke sklicuje njegov predsednik. 6. V dogovoru s predsednikom lahko znanstveni odbor k udeležbi na sestankih povabi druge osebe. 7. Znanstveni odbor sprejme svoj poslovnik. Člen 14 Skupina predstavnikov držav 1. Skupino predstavnikov držav sestavlja po en predstavnik vsake države članice in vsake države, pridružene programu Obzorje 2020. Skupina med svojimi člani izvoli predsednika in podpredsednika. 2. Skupina predstavnikov držav se sestane najmanj dvakrat na leto. Sestanke sklicuje njegov predsednik. Udeležita se jih izvršni direktor in predsednik upravnega odbora ali njuna predstavnika. Predsednik skupine predstavnikov držav lahko k udeležbi na sestankih kot opazovalce povabi druge osebe, zlasti predstavnike regionalnih organov Unije in predstavnike združenj MSP. 3. Opravi se posvetovanje s skupino predstavnikov držav, ki zlasti preučuje informacije in zagotavlja mnenja o naslednjih zadevah: (a) napredku pri programu Skupnega podjetja Čisto nebo 2 in doseganju njegovih ciljev; (b) posodobitvah strateške usmeritve; (c) povezavah s programom Obzorje 2020; (d) delovnih načrtih; (e) sodelovanju MSP. 4. Skupina predstavnikov držav zagotavlja tudi informacije za Skupno podjetje Čisto nebo 2 in deluje kot povezava z njim v zvezi z naslednjimi zadevami: (a) stanjem ustreznih nacionalnih ali regionalnih raziskovalnih in inovacijskih programov ter opredelitvijo morebitnih področij sodelovanja, vključno z uporabo aeronavtičnih tehnologij; (b) posebnimi ukrepi, sprejetimi na nacionalni ali regionalni ravni v zvezi z dogodki za razširjanje ugotovitev, specializiranimi tehničnimi delavnicami in dejavnostmi komuniciranja. 5. Skupina predstavnikov držav lahko za upravni odbor na lastno pobudo pripravlja priporočila ali predloge o tehničnih, vodstvenih in finančnih zadevah ter letnih načrtih, zlasti če ti zadevajo nacionalne ali regionalne interese. Upravni odbor brez nepotrebnega odlašanja obvesti skupino predstavnikov držav o ukrepih, ki jih sprejme na podlagi takih priporočil ali predlogov, ali poda razloge, če teh ukrepov ne sprejme. 6. Skupina predstavnikov držav redno prejema informacije, med drugim tudi o udeležbi pri ukrepih, ki jih financira Skupno podjetje Čisto nebo 2, o rezultatih izvajanja vsakega razpisa in projekta, medsebojnih dopolnjevanjih z drugimi zadevnimi programi Unije in izvrševanju proračuna Skupnega podjetja Čisto nebo 2. 7. Skupina predstavnikov držav sprejme svoj poslovnik. Člen 15 Viri financiranja 1. Skupno podjetje Čisto nebo 2 skupaj financirajo Unija in zasebni člani ter njihovi pridruženi subjekti s finančnimi prispevki, ki se plačujejo v obrokih, in prispevki, sestavljenimi iz stroškov, ki jih imajo pri izvajanju posrednih ukrepov in jih Skupno podjetje Čisto nebo 2 ne povrne. 2. Upravni stroški Skupnega podjetja Čisto nebo 2 ne presegajo 78 000 000 EUR in se krijejo s finančnimi prispevki, ki so na letni ravni enakovredno razdeljeni med Unijo in zasebnimi člani Skupnega podjetja Čisto nebo 2. Če se del prispevka za upravne stroške ne porabi, se lahko uporabi za kritje stroškov poslovanja Skupnega podjetja Čisto nebo 2. 3. Stroški poslovanja Skupnega podjetja Čisto nebo 2 se krijejo s: (a) finančnim prispevkom Unije; (b) stvarnimi prispevki vodij in ključnih partnerjev ter njihovih pridruženih subjektov, sestavljenimi iz stroškov, ki jih imajo pri izvajanju posrednih ukrepov, v kar niso vključeni prispevek Skupnega podjetja Čisto nebo 2 in drugi prispevki Unije k navedenim stroškom. 4. Sredstva Skupnega podjetja Čisto nebo 2, vključena v njegov proračun, so sestavljena iz naslednjih prispevkov: (a) finančnih prispevkov članov k upravnim stroškom; (b) finančnega prispevka Unije k stroškom poslovanja; (c) prihodkov, ki jih ustvari Skupno podjetje Čisto nebo 2; (d) drugih finančnih prispevkov, sredstev in prihodkov. Obresti na prispevke, ki jih za Skupno podjetje Čisto nebo 2 plačajo njegovi člani, se štejejo za njegove prihodke. 5. Vsi viri Skupnega podjetja Čisto nebo 2 in njegovih dejavnosti se namenijo uresničevanju ciljev iz člena 2 te uredbe. 6. Skupno podjetje Čisto nebo 2 ima v lasti vsa sredstva, ki jih ustvari ali so mu bila dodeljena za izpolnjevanje njegovih ciljev. 7. Prihodki, ki presegajo odhodke, se ne izplačajo članom Skupnega podjetja Čisto nebo 2, razen v primeru prenehanja delovanja Skupnega podjetja Čisto nebo 2. Člen 16 Dodelitev prispevka Unije 1. Prispevek Unije za stroške poslovanja se dodeli na naslednji način: (a) do 40 % skupnega financiranja Unije se dodeli vodjem in njihovim sodelujočim pridruženim članom; (b) do 30 % skupnega financiranja Unije se dodeli ključnim partnerjem in njihovim sodelujočim pridruženim članom; (c) vsaj 30 % skupnega financiranja Unije se dodeli na podlagi konkurenčnih razpisov za zbiranje predlogov in javnih razpisov. Posebej je treba paziti, da se zagotovi ustrezno sodelovanje MSP. 2. Sredstva na podlagi odstavka 1 se dodelijo po oceni predlogov, ki jo opravijo neodvisni strokovnjaki. 3. Okvirna razčlenitev dodelitve prispevka Unije za ITD, IADP ali prečne dejavnosti je predstavljena v Prilogi III k tej uredbi. Člen 17 Finančne obveznosti 1. Finančne obveznosti Skupnega podjetja Čisto nebo 2 ne smejo biti višje od zneska finančnih sredstev, ki je na razpolago ali ki ga v njegov proračun dodelijo njegovi člani. 2. Proračunske obveznosti se lahko razdelijo na letne obroke. Komisija in Skupno podjetje Čisto nebo 2 vsako leto dodelita letne obroke, pri čemer upoštevata napredek pri ukrepih, ki prejemajo finančno podporo, ocenjene potrebe in razpoložljiva proračunska sredstva. Okvirni časovni razpored za dodelitev posameznih letnih obrokov se sporoči zadevnim prejemnikom sredstev Unije. Člen 18 Proračunsko leto Proračunsko leto traja od 1. januarja do 31. decembra. Člen 19 Operativno in finančno načrtovanje 1. Izvršni direktor upravnemu odboru v sprejetje predloži osnutek večletnega ali letnega delovnega načrta, ki vključuje podroben načrt raziskovalnih in inovacijskih dejavnosti ter upravnih dejavnosti in ustrezne ocene odhodkov. Osnutek delovnega načrta vključuje tudi ocenjeno višino prispevkov, ki jih je treba zagotoviti v skladu s točko (b) člena 15(3) tega statuta. 2. Delovni načrt se sprejme do konca leta pred letom njegovega izvajanja. Delovni načrt je javno dostopen. 3. Izvršni direktor pripravi osnutek letnega proračuna za naslednje leto in ga predloži upravnemu odboru v sprejetje. 4. Letni proračun za posamezno leto sprejme upravni odbor do konca predhodnega leta. 5. Letni proračun se prilagodi zaradi upoštevanja zneska finančnega prispevka Unije, kot je določen v proračunu Unije. Člen 20 Operativno in finančno poročanje 1. Izvršni direktor letno poroča upravnemu odboru o opravljanju nalog izvršnega direktorja v skladu s finančnimi pravili Skupnega podjetja Čisto nebo 2. Izvršni direktor v dveh mesecih po zaključku vsakega proračunskega leta upravnemu odboru v odobritev predloži letno poročilo o dejavnostih in napredku Skupnega podjetja Čisto nebo 2 v preteklem koledarskem letu, zlasti v zvezi z letnim delovnim načrtom za zadevno leto. Letno poročilo med drugim vsebuje informacije o naslednjih zadevah: (a) raziskavah, inovacijah in drugih izvedenih ukrepih ter ustreznih odhodkih; (b) predloženih ukrepih, vključno z razčlenitvijo po vrsti udeležencev, vključno z MSP, in po državah; (c) ukrepih, izbranih za financiranje, vključno z razčlenitvijo po vrsti udeležencev, vključno z MSP, in po državah ter z navedbo prispevka Skupnega podjetja Čisto nebo 2 za posamezne udeležence in ukrepe. 2. Letno poročilo o dejavnostih se po odobritvi upravnega odbora objavi. 3. Računovodja Skupnega podjetja Čisto nebo 2 do 1. marca naslednjega proračunskega leta računovodji Komisije in Računskemu sodišču pošlje začasni zaključni račun. Skupno podjetje Čisto nebo 2 do 31. marca naslednjega proračunskega leta Evropskemu parlamentu, Svetu in Računskemu sodišču pošlje poročilo o upravljanju proračuna in finančnem poslovodenju. Po prejemu opažanj Računskega sodišča o začasnem zaključnem računu Skupnega podjetja Čisto nebo 2 v skladu s členom 148 Uredbe (EU, Euratom) št. 966/2012 računovodja Skupnega podjetja Čisto nebo 2 pripravi končni zaključni račun Skupnega podjetja Čisto nebo 2, izvršni direktor pa ga predloži upravnemu odboru v mnenje. Upravni odbor da mnenje o končnem zaključnem računu Skupnega podjetja Čisto nebo 2. Izvršni direktor do 1. julija naslednjega proračunskega leta pošlje končni zaključni račun in mnenje upravnega odbora Evropskemu parlamentu, Svetu, Komisiji in Računskemu sodišču. Končni zaključni račun se objavi v Uradnem listu Evropske unije do 15. novembra naslednjega proračunskega leta. Izvršni direktor poda Računskemu sodišču odgovor na opažanja v letnem poročilu do 30. septembra. Izvršni direktor ta odgovor predloži tudi upravnemu odboru. Izvršni direktor predloži Evropskemu parlamentu na njegovo zahtevo vse potrebne informacije za nemoteno izvajanje postopka razrešnice za zadevno proračunsko leto v skladu s členom 165(3) Uredbe (EU, Euratom) št. 966/2012. Člen 21 Notranja revizija Notranji revizor Komisije ima v Skupnem podjetju Čisto nebo 2 enaka pooblastila, kot jih ima v zvezi s Komisijo. Člen 22 Odgovornost članov in zavarovanje 1. Finančna odgovornost članov za dolgove Skupnega podjetja Čisto nebo 2 je omejena na njihov že vplačani prispevke za upravne stroške. 2. Skupno podjetje Čisto nebo 2 sklene in vzdržuje ustrezno zavarovanje. Člen 23 Navzkrižje interesov 1. Skupno podjetje Čisto nebo 2, njegovi organi in osebje se pri svojem delovanju izogibajo vsakršnemu navzkrižju interesov. 2. Upravni odbor sprejme pravila za preprečevanje in obvladovanje navzkrižij interesov, ki se uporabljajo za njegove člane, organe in osebje skupnega podjetja Čisto nebo 2. Ta pravila vključujejo določbo, s katero se prepreči navzkrižja interesov v zvezi s predstavniki članov v upravnem odboru. Člen 24 Prenehanje delovanja 1. Skupno podjetje Čisto nebo 2 preneha delovati ob koncu obdobja, opredeljenega v členu 1 te uredbe. 2. Poleg odstavka 1 se postopek prenehanja delovanja samodejno začne, če Unija ali vsi zasebni člani izstopijo iz Skupnega podjetja Čisto nebo 2. 3. Za vodenje postopkov v zvezi s prenehanjem delovanja Skupnega podjetja Čisto nebo 2 upravni odbor imenuje enega ali več likvidacijskih upraviteljev, ki ravnajo v skladu z odločitvami upravnega odbora. 4. Ko Skupno podjetje Čisto nebo 2 preneha delovati, se njegova sredstva uporabijo za kritje njegovih obveznosti in odhodkov, povezanih z njegovim prenehanjem delovanja. Morebitni presežki se porazdelijo med člane, ki so bili ob prenehanju delovanja udeleženi v Skupnem podjetju, sorazmerno z njihovim finančnim prispevkom k Skupnemu podjetju Čisto nebo 2. Vsi presežki, ki se dodelijo Uniji, se vrnejo v proračun Unije. 5. Vzpostavi se ad hoc postopek za zagotovitev ustreznega upravljanja vsakega sporazuma, ki ga je sklenilo Skupno podjetje Čisto nebo 2, ali sklepa, ki ga je sprejelo, ter vsake pogodbe o javnem naročilu za obdobje, daljše od obdobja trajanja Skupnega podjetja Čisto nebo 2 (1) Uredba Sveta (ES) št. 219/2007 z dne 27. februarja 2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) (UL L 64, 2.3.2007, str. 1).

PRILOGA II ZASEBNI ČLANI SKUPNEGA PODJETJA ČISTO NEBO 2 1. VODJE: 1. AgustaWestland SpA and AgustaWestland Limited 2. Airbus SAS 3. Alenia Aermacchi SpA 4. Dassault Aviation SA 5. Deutsches Zentrum für Luft- und Raumfahrt (DLR) e.V. 6. EADS-CASA 7. Airbus Helicopters SAS 8. Evektor 9. Fraunhofer Gesellschaft zur Förderung der angewandten Forschung e.V 10. Liebherr-Aerospace Lindenberg GmbH 11. MTU Aero Engines AG 12. Piaggio Aero Industries 13. Rolls-Royce Plc. 14. SAAB AB 15. Safran SA 16. Thales Avionics SAS 2. PRIDRUŽENI ČLANI Seznam pridruženih članov Skupnega podjetja Čisto nebo na podlagi Uredbe (ES) št. 71/2008, ki so tudi člani Skupnega podjetja Čisto nebo 2 na podlagi te uredbe do dokončanja ukrepov, začetih na podlagi Uredbe (ES) št. 71/2008 (1). 1. LMS International NV 2. Micromega Dynamics 3. EPFL Ecole Polytechnique Lausanne 4. ETH Zurich 5. Huntsman Advanced Materials 6. RUAG Schweiz AG 7. University of Applied Sciences NW Switzerland (FHNW) 8. DIEHL Aerospace 9. DLR 10. EADS Deutschland GmbH 11. HADEG Recycling GmbH 12. MTU Aero Engines 13. Aeronova Aerospace SAU 14. Aeronova Engineering Solutions 15. Aeronova Manufacturing Engineering 16. ITP 17. EADS France 18. ONERA 19. Zodiac ECE 20. Zodiac Intertechnique 21. Zodiac Aerazur 22. HAI 23. IAI 24. Aerosoft 25. Avio 26. CIRA 27. CSM 28. DEMA 29. FOX BIT 30. IMAST 31. Piaggio Aero Industries 32. Politecnico di Torino 33. Università degli Studi Di Napoli „Federico II“ Polo delle Scienze e della Tecnologia 34. Selex ES 35. SICAMB SPA 36. Univesità di Bologna 37. Università degli Studi di Pisa 38. ATR 39. ELSIS 40. University of Malta 41. Aeronamic 42. Airborne Technology Centre 43. KIN Machinebouw B.V. 44. Eurocarbon 45. Fokker Aerostructures B.V. (2) 46. Fokker Elmo 47. Green Systems for Aircraft Foundation (GSAF) 48. Igor Stichting IGOR 49. Microflown Technologies 50. NLR 51. Stichting NL Cluster for ED 52. Stichting NL Cluster for SFWA 53. Sergem Engineering 54. GKN Aerospace Norway (3) 55. TU Delft 56. Universiteit Twente 57. PZL – Świdnik 58. Avioane Craiova 59. INCAS 60. Romaero 61. Straero 62. GKN Aerospace Sweden AB (4) 63. CYTEC (5) 64. Cranfield University 65. QinetiQ 66. University of Nottingham (1) Ta seznam temelji na Prilogi II k Uredbi (ES) št. 71/2008 in je posodobljen na podlagi veljavnih sporazumov o dodelitvi nepovratnih sredstev, ki jih je podpisalo Skupno podjetje Čisto nebo. (2) Prej Stork Aerospace. (3) Prej Volvo Aero Norge AS. (4) Prej Volvo Aero Corporation. (5) Prej UMECO Structural Materials (DERBY) Limited; prej Advanced Composites Group (ACG)